Poesis

Etymologia: Ex id hellen ποιησις = "makhen". 
Definition: Bhâmana (8-7 secules pre JC) scripsit in sien Kâvyâlamkâra in Sanskrit : çabdârthau sahitau kâvyam = "poesis est swon ed sense comdeht". Is Franceois poet Paul Valéry scrispit in 1938 : L'opération du poète s'exerce au moyen de la valeur complexe des mots, c'est-à-dire en composant à la fois "son" et "sens" (...) comme l'algèbre opérant sur des nombres complexes. = "El poetis tyeict med id complexe wirt iom werds, yani sammel comdehnd-ye "swon" ed "sense" (...) kam algebra tyeicend med complexe numers."
==Poetic evocation==
Is critiquer R.Caillois narret od sem taskar bud ad charitat med tod schild : Gnahn blind. Un clever passant ei suggestit taye tod mer informationo med tod jumla : Wer vaht gwehme : id ne vidsiem Ed mox obols vikowpeer...
Tod anecdote ghehdt skipes un presto definition os poesis : dwoter ghi inscription ios taskar ne se contentet med name blindet, id suggest id, ed tod nukwt, quod el passant skweitsiet, biht tun ubfallend. Eti, id evocation os wer - saison om noroc ed beauteit in ielganghens imaginarium - gehnt tongjon bi quel vidsiet ia flors ed akster colors : ia werds emove el passant, siet-yel bevide charitato dia iom pauper. Fin-ye, kafi est lises id jumla jahar-ye pro constate od est rimen, od mathmount un {w}/{v} alliteration. Eti, id sehkwt id oraryo model os quo Calvert Watkins hat kalen id "strophic style", yani dwo strophes, samt alliteration ed ne semper egal longe. 
Ia it sbright axes - imagination, emotion ed composition ("comdehsa") - oriente quant reflexion de poetic creation.
 Calvert Watkins (1933-2013) eet un US linguiste ed philolog. Est khaliban-ye gnoht ob sien buk How to Kill a Dragon. Eet Professor Emeritus os linguistique bi Harvard Universitat.
==Poesis ed bahmen==
In id current praxis, werds sont kwaht ab el neuder kam alats kay communie con alyanghen. Id jumla : Habte yu ogwn ? mi permittsiet, casu quo, daghe mien cigarette : ids objective ne est ghehlde pro swo. Punor, un poetic swehrmen reageihsiet un leiser de idpet material ios bahmen. Tod bahmen kwehct tun swobod, referend sibswo. Biht tolcto de id beauteit os un stiche kam id beauteit uns plante, ed nimen hat aiwo kaurto de woide ka quod daughe narcisses ! Is linguiste Jakobson namt "poetic function" quod "kyunggiawnd-ye id message pro idspet conto, enevidencet id palpable gon iom signen."
Poesis est bahmenkerdos, quo se interesset ibs werds in ed pro ia-pet. Lakin, hol poesis ne dehbht bihe menbohnden do tod strict sworeferenciabilitat : un poetic texte ne se limitet ad procure plaisure ni ses object uns dyeia : id charm ios formulation se behndt ibs (politic, ideologic, psychologic...) sense effects.
 Roman Jakobson (Рома́н О́сипович Якобсо́н; 1896-1982) eet un Russian-US linguiste ed theoretic os literature. Bayghend id scol im "Russian formalisten", is sigwrit od id ziel os poetique est "literaritat", yani id antwehrd ei question : "Quod est literature ?".
==Poesis ed prose== 
Valéry (1871-1945), in sien Propos sur la poésie, mehmeiht od Malherbe (1555-1628) "assimilit prose ad ghang, poesis ad dans". Kay trehce ex oin pointo do alyo, ghango : move servet pro objective-on, ed esiet absurd gwahe kauptum dvan dansend-ye. Sam-ye, quando prispehco un ballett, ne daumo quetro ia dansster qua tehrt id scene ep pedak : iam spehco ed io admire id grace os ays mov. 
Tod magn enderkweiten inter prose ed poesis tehrpt bihe nuancen : pelu ghi textes in prose qua beziele dughes un poetic charm ghehde bihe trohft. In tod fall, id werd poesis biht synonym os "literar" au "artistic". Also Hugo (1802-1885), quan eescript in prose sien romans, Drames, essais, eewehnct ia sam poetic ressurces quem in sien poems, ed spreuvmos un esthetic emotion quando leismos Les Misérables (1862) tem quem Les Contemplations (1856) : bihsiet tun tolken de "poetic prose". 
Id instrumental bahmen, baygh ops, folossiet id poetic function : un advocat, kay abkwahe id attention siens umum, kay emove we seduce id, vaht kmehnes sien effects agend-ye med ia rythmes, ia samswonias, ia werdenassociations. Reclame dayim uset id poetic function, ed el consummer, seducen ab id slogan, vaht chuses meis libter id product.
 In Ocolo id Specule (her, "Jabberwocky" in id Sambahsa tarjem publiet ab Evertype), L.Carroll hat composen plur "absurd" poems ... qua lakin sont bayna ia klutst poems os Englisch bahsa !
==Poesis ed enstichen==
Poetic scriben se enderkweit formal-ye, ed visual-ye, ud prose ob "reict id ligne". Est marct ab tod dwinegh quod est id stiche, ex awo hellen στίχος, ob "steight" tsay do id marge. "Tyices poesis" est it kwahn kam equivalent ad "enstiche". 
Terschi, tod lafzo dehbht bihe nuancen : cada enstichet swehrmen ne est poetic : magho dughes un couple alexandrinen : 
Iom oberkellner tod lecker menue tawsievs,
Ho yinjier mejen un cuincule samt bartassievs.
aun tyices poetwehrg, yani aun emove ni seduce. Yed, restet od ho composen dwo alexandrins, od ho fuschioun un dwinegh (id rime) ed od ho abvicen ud un spontan swehrmen in id current bahsa. 
Cada poemo ne est bayad ex stiches : pon id XIXt secule bihnt comdedehmen poems ex proses (Aloysius Bertrand, Baudelaire), qua sont textes bertors vasyen prestige ed soitsen ios poetic saygen, yed script aun id formal dwinegh om stiche, rime ed strophe. Ponge (1899-1988) hat inventen id werdo "proem" (proème) kay kyuses sien poems ex prose. 
Wehbhe stiches, sekwent Boileau (1636-1711), sppont un kerdos : el poet est un daber, quel kmehnt id material ios bahsac ed quod dehlct obedihes, minst-ye tiel id XIXt secule, sem reuls. Ta concerne id stiche (longe, construction), id rime, id comswehnen. Poems-pet hant categorias, besonters ta qua hant un fixe forme kam id sonnet. Poetic wekwos act in id tension inter id karcer iom reuls ed id swowekwos : alnos inscripsit Baudelaire (1821-1867) sieno newalses do poems is-pet kwit ka "neigvos", qua comyunge exter forme ed inner force. Sei poesis est tik forme, biht aunzielo leik, ed duct do "art po art" bi Gautier (1811-1872) ed id Parnasse-grupp. Sei poesis est mer ego-exgheumen, tun id ghehdt bihe tayt ab un alamat os taajub. It biht ghabim od un sonnett ab Baudelaire khact bihe tarjen do prose, ni reducen do id mer swehrmen unios malaise : poesis est "forme + sense".
 Rig-Veda kawu in Devanagari ex id XIXt secule. Id Rig-Veda est id veutst Veda (yani "woida"), un collection om 1028 hymnes kitapta do 10 buks kalen mandalas. Buks II-VII sont linguistic-ye ia meist archayics ed sont gnoht ka ia "Familia Buks", chunke ielg buit compost ab un particular familia poeten. Id Rig-Veda khact bihe tarikhen precis-ye, yed est aumwento mehne id hol collection eet complete ye id end ios dwot millennium pre JC. 
Id Rig-Veda est os primordial importance kay studye oraryo bahsa, bet est un baygh difficil texte, ed ne ids quanta stiches sont preten. Itak id Sambahsa tarjem herbi est literal, sekwent (bilkull) ia etymologic connexions.
==Oraryo metrique==
Un comparation iom veuter hindeuropay poetic traditions revelet plur different praxis qua shayad pfehrste kye distinct orarya poetic forms. 
Un prest forme hieb stichenlignes samt un fixe numer syllaben ed un quantitative rythme, yani, basen ep un regular alternation om gwaur ed legv syllabs. Stichenlignes prohp in longer versions om dec do dwodem syllabs ed corter syllabs om sept au oct syllabs, ed eent gruppen do strophes om trin au quarn lignen. Longer lignes hieb un wajib cesure prokwem id penkt syllab; iro preter part eet nisbatan leudher, bet dwoter ensit med un rhythmic-ye fixen cadence. Id sensto syllabo poissit ses auter long au cort. 
Id sehkwndo strophe ex id Rig Veda vaht illustre tod prabhil (x = indeterminet; _ = long; u = cort; // = cesure)
indrasya nu vîriyâni pra vocam
yâni cakâra prathamâni vajrî
ahann ahim anu apas tatarda
pra vaks.anâ abhinat parvatânâm 
__uu//_u__u_x
_uu__//uu_u_x
u_uu//uuu_u_x
_u_//uu__u_x
Indras nun virtuts proe wehkwsiem
ya kekwohrit prest-ye wagher-ye
gvohn ogvim ana aqua tetohrit
proe anuns fissit perwnten.
Estu mohmt od ta buir composen oral-ye, diu pre scriben gwohm do Hind. 
In 1952, Roman Jakobson arguit pro id oraryum origin ios Sudslav epic 10-syllaben ligne (epski deseterac) samt wajib cesure ed un statistic trend kyun rythmic cadence uns anapaest sohkwt ab un anceps uu_u. Is comparit id identic Hellen cadence gnoht ka "proverb stiche", ed propos ka un oraryo metric prototype un "gnomic-epic decsyllab". 
Un potential-ye archayic poetic forme buit sbrighen ab Calvert Watkins ed kalen "strophic style". Leit de nisbatan corta stichelignes quom structure biht bestohmen ab grammatical ed phonemic parallelisme; est neid fixet lignenlonge ni syllaben numer. Tod strophic style est besonters kweitu bi archayic liturgic ed legal textes, ed certaina mythologic narns.
Exempel ex id Hittite "Marthiya ios Soldat" : 
Neshash washpesh Neshash washpesh
Tiya-mmu tiya
Nu-mu annash-mash katta arnut
Tiya-mmu tiya
Nu-mu uwash-mash katta arnut
Tiya-mmu tiya.
Nesas vester Nesas vester
Diehen-me diehen
Me ed mater mien kata ornuwdi
Diehen-me diehen
Me ed auyum mien kata ornuwdi
Diehen-me diehen.